李道士惠琴軒集  其二
作者：文同
朝代：宋

paragraphs: 壽寧孫老畫壁下，當日偶同君此行。
是時衆裏略一揖，自爾乃得君詩名。
風馳雨絕十五載，此地忽爾相逢迎。
見投琴軒兩大集，寶匣金鑰緘瑶瓊。
未開試使道所有，毛髪寒豎肝膽驚。
歸來燒燈讀至曉，句險字硬才力獰。
君身長不滿三尺，萬象何術獨手擎。
嗟我氣俗音韻淺，不敢與君相和鳴。
聊書短歌報佳惠，它日願將朝七瓔。